**The Statement of Randolph Carter** (v preklade *Výpoveď Randolpha Cartera*, česky vyšlo ako *Výpověď Randolpha Cartera*) je poviedka amerického spisovateľa sci-fi a hororu Howarda P. Lovecrafta. Autor ju napísal v decembri 1919 a prvýkrát bola publikovaná v máji 1920 v časopise *The Vagrant*. Hovorí o traumatickom zážitku Randolpha Cartera, študenta okultizmu, voľne predstavujúceho samotného Lovecrafta. Je prvou poviedkou, v ktorej sa táto postava objavuje a patrí do Lovecraftovho „Snového cyklu".

Inšpirácia
----------

Lovecrafta inšpiroval vlastný sen, ktorý prepísal, pridal k nemu úvod, aby mala poviedka ucelenejší charakter, a upravil ho do formy policajnej výpovede.
Popis sna, ktorý mal Lovecraft, je možné nájsť v jednom z jeho listov Augustovi Derlethovi.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Poviedka je písaná v prvej osobe ako výpoveď jej hlavnej postavy, Randolpha Cartera, ktoré sa snaží popísať okolnosti zmiznutia svojho spoločníka, okultistu Harleyho Warrena. Jeho samého našli v bezvedomí na okraji slatiny Veľkých cyprusov.

Carter bol posledných 5 rokov Warrenovým najlepším priateľom a čiastočne sa podieľal na jeho okultných výskumoch. Na dôvod, ktorý ich oboch zaviedol do slatiny, si už nespomínal; len hmlisto si pamätal na nedávny rozhovor o mŕtvolách, ktoré nikdy nespráchnivejú a ležia v hroboch nedotknuté tisícky rokov a na zlovestnú knihu, napísanú jemu neznámym písmom, ktorú mu Warren pred výpravou ukazoval.
  
Spomína si, ako sa po polnoci ocitli na prastarom a opustenom cintoríne (nič podobné sa však v slatinách nenachádzalo). Tu vnikli do starobylej a rozpadávajúcej sa hrobky; do hlbín však zostúpil iba Warren. Ako spojenie použili poľný telefón.
  
*„Z toho, čo ste čítal, ani z toho, čo som Vám hovoril, si nedokážete urobiť predstavu o veciach, ktoré tam uvidím a ktoré budem musieť vykonať. Je to neľudská úloha, Carter, a ja pochybujem, že by ju zvládol človek bez železných nervov a dokázal sa vrátiť späť živý a zdravý… v žiadnom prípade nemôžem také klbko nervov, akým ste, vziať so sebou do podzemia a vystaviť Vás nebezpečenstvu smrti či šialenstva."*
  
Po zostupe do hlbín Warren, predtým vystupujúci sebaisto a pokojne, postupne prepadá strachu a zúfalstvu: *„Je to úplne mimo ľudskej predstavivosti - netrúfam si Vám to povedať - žiadny človek by toto nemohol poznať a zostať nažive - dobrý Bože! O tom sa mi nikdy nesnívalo!"*, ktorý sa následne mení na hrôzu: *„Carter! Pre Boha živého, zakryte doskou otvor a utečte odtiaľto! Rýchlo! Všetko nechajte tak a utečte - je to Vaša jediná šanca!"* Carter sa mu samozrejme chcel vydať na pomoc, no Warren to zúfalo odmieta: *„Carter - rýchlo! Nemá to zmysel - musíte preč - lepší je jeden ako dvaja - tú dosku - ... Preklínam všetky tie diabolské veci - sú ich tu zástupy - Bože môj! Zdrhajte! Zdrhajte! ZDRHAJTE!!!"*
  
Potom sa Warren odmlčal. Po niekoľkých minútach zúfalého volania do telefónu sa z neho ozval hlas, ktorý Carterovi zatemnil mozog a spôsobil, že si na ďalšie udalosti tej noci nepamätal. Popisuje ho takto: *„Čo mám povedať? Môžem vám povedať, že to bol hlboký, dutý hlas, rôsolovitý, vzdialený, neskutočný, neľudský a zbavený telesnosti?"* A ten hlas povedal toto: *„Ty blázon, Warren je mŕtvy!"*

 Opis zápletky alebo rozuzlenia príbehu sa tu končí.

Postavy
-------

### Randolph Carter

*Bližšie informácie v hlavnom článku: Randolph Carter*
Randolph Carter je v poviedkách H. P. Lovecrafta jednou z najčastejšie sa objavujúcich postáv. *An H. P. Lovecraft Encyclopedia* kladie časovo udalosti v tomto príbehu po *The Dream Quest of Unknown Kadath* a pred "The Unnamable" alebo "The Silver Key".

V sne, ktorý bol pre túto poviedku inšpiráciou, bol Lovecraft v roli Randolpha Cartera.

### Harley Warren

*Bližšie informácie v hlavnom článku: Harley Warren*
Harley Warren je záhadný okultista, ktorý zjavne zahynie počas prieskumu podzemnej krypty v slatine Veľkých cyprusov. Po jeho zmiznutí hovorí Randolph Carter polícii: *„Posledných päť rokov som bol jeho najbližším priateľom a čiastočne som sa podieľal na jeho desivých výpravách do neznáma. ... Warren ma ovládal do tej miery, že som sa toho niekedy aj bál."* Warren sám seba v kontexte poviedky označuje za človeka so „železnými nervami". 

Carter ho popisuje ako človeka, ktorý vlastnil *„rozsiahlu zbierku ojedinelých, vzácnych kníh o zakázaných témach,"* väčšinu z nich zjavne v arabčine. Jedna z nich, *"diablom inšpirovaná... napísaná písmom, aké som predtým ešte nikdy nevidel,"* sa podľa jeho názoru stala príčinou Warrenovho konca.

V sne, ktorý poviedku inšpiroval, bol Warrenom Lovecraftov priateľ Samuel Loveman. Loveman tiež figuroval v sne, ktorý sa stal podkladom básne v próze s názvom *Nyarlathotep*.

Warren je spomínaný aj v iných Lovecraftových príbehoch. V poviedke *The Silver Key*, je zmieňovaný ako *"muž z juhu, ktorému sa vyhýbali a ktorého sa báli pre rúhavosti ktoré čítal v prehistorických knihách a hlinených tabuľkách prepašovaných z Indie a Arábie."* V poviedke *Through the Gates of the Silver Key* Lovecraft odhaľuje, že pochádza z Južnej Karolíny a musí byť expertom na pôvodný jazyk starovekého himalájskeho národa Naacal. 

Warren sa tiež spomína v sérii Briana Lumleyho *Titus Crow*, ako jeden z členov Bostonskej skupiny špiritistov. 

Harleyho Warrena stvárnilo vo filmových adaptáciách poviedky viacero hercov, za najvýznamnejšieho z ich možno považovať Johna Rhys-Daviesa.

Spojitosti
----------

Príbeh obsahuje ranú zmienku neskôr bežnej Lovecraftovej témy - desivú cenu za vedomosti: 

*„A pokiaľ ide o podstatu nášho bádania - musím znovu opakovať, že mám porušenú pamäť? Pripadá mi milosrdné, že sa tak stalo, lebo toto bádanie mi naháňalo hrôzu a skôr som ním bol nechcene fascinovaný, než aby som ho vykonával z vlastného záujmu."*
Táto téma je najpovestnejšie vyjadrená v poviedke *The Call of Cthulhu*: *"Myslím si, že najväčším milosrdenstvom na svete je neschopnosť ľudskej mysle uvedomiť si vo všetkej celistvosti všetko, čo v nej spočíva."*

Randolph Carter a udalosti v "The Statement of Randolph Carter" sú kľúčovými elementmi románu na pomedzí fantasy, detektívky a hororu *Cosa Nosferatu*, v ktorom vystupujú hlavné postavy Eliot Ness a Al Capone, a ktorého dej je zasadený do Chicaga v 30-tich rokoch 20.storočia obkľúčeného nemŕtvymi Lovecraftovho "typu".

Film
----

Poviedka inšpirovala viacero filmov:

* *Kammaren* (2007)
* *13:de mars, 1941* (2004)
* *The Unnamable II: The Statement of Randolph Carter* (1993)
* *The Testimony of Randolph Carter*

Ostatné médiá
-------------

* "The Case Of Randolph Carter" je alternatívna fiktívna verzia príbehu s viacerými možnými koncami.

Referencie a poznámky
---------------------

1. ↑  STRAUB, Peter. *Lovecraft: Tales*. [s.l.] : The Library of America, 2005. ISBN 1-931082-72-3. S. 823.
2. ↑  LOVECRAFT, Howard P.. *The Call of Cthulhu and Other Weird Stories*. [s.l.] : Penguin Books, 1999. ISBN 0-14-118234-2. Kapitola The Statement of Randolph Carter, s. 363. (po anglicky) Vysvetlivky od S. T. Joshiho.
3. ↑  BIRK, Joshua. *The Case Of Randolph Carter* [online]. Joshua Birk, [cit. 2012-11-06]. Dostupné online. (po anglicky)

Iné projekty
------------

WikizdrojeCommons
* Spolupracuj na Wikizdrojoch Wikizdroje ponúkajú pôvodné diela od alebo o **The Statement of Randolph Carter**
* Spolupracuj na Commons Commons ponúka multimediálne súbory na tému **The Statement of Randolph Carter**

Zdroje
------

* *Tento článok je čiastočný alebo úplný preklad článku The Statement of Randolph Carter na anglickej Wikipédii.*
* LOVECRAFT, Howard Phillips. *Hrobka*. Praha : nakladatelství Plus, 2010, 1. české vydanie. ISBN 978-80-259-0051-2. Kapitola Výpověď Randolpha Cartera, s. 96-103. (česky)